**Parcurile IT**

Prin adoptarea Legii nr. 77 din 21.04.2016 și documentelor aferente cu privire la parcurile pentru tehnologia informației au fost create mecanismele necesare pentru funcționarea **parcurilor IT în țara noastră**.

Parcurile IT urmăresc asigurarea unor platforme organizaționale cu un set de mecanisme și facilități inovative pentru industria IT, precum și implementarea unui cadru de reglementare previzibil și motivant prin facilitarea administrării afacerilor IT. Astfel, se va aplica o taxă unică de 7% pe volumul de vânzări ce va înlocui toate taxele existente pe venit, sociale și locale, cu reducerea lor substațială.

Formatul parcurilor IT este unul virtual, companiile IT care aderă la parc vor putea continua să activeze în propriile oficii pe teritoriul Republicii Moldova. Interacțiunea cu instituțiile statului este redusă la minim, iar forma de raportare a fost uniformizată la un singur raport prezentat organelor fiscale.

De asemenea, rezidenții parcurilor IT pot atrage forța de muncă IT străină în condiții preferențiale, urmare adoptării inițiativei „IT startup visa” (Legea nr.121 din 23.07.2017), care asigură cadrul legal simplificat de obținere a permisului de ședere de lungă durată în țară și eliminarea permiselor de muncă.

Primul Parc IT a fost creat începând cu 1 ianuarie 2018, înregistrând din prima lună de activitate cca. 100 de companii rezidente, cu o cifră de afaceri de cca. 1 mlrd de lei. Acest mecanism a pus bazele unei industrii IT competitive în țara noastră, creând premise pentru specialiștii și companiile care au emigrat în țările vecine să revină în țară, să creeze noi locuri de muncă foarte bine plătite. Estimăm creșterea numărului companiilor TI active de la 400 până la 1000; a companiilor IT cu capital străin - de la 150 până la 250; numărul angajaților în industria IT de la cca 7.000 până la 12.500, dublarea cifrei de afaceri în sector; și creșterea exporturilor IT de la 1,5 mlrd lei la 3,5 mlrd. lei anual.

În condițiile valorificării oportunităților fiscale oferite, mecanismelor financiare inovative, diversificării exportului IT, asigurării unui flux de talente care să genereze afaceri IT noi, precum și dezvoltarea afacerilor existente, venirea în piața IT locală a companiilor IT transnaționale, volumul industriei IT, se estimează o creștere ce poate depăși cifra de 500 mil. $ pe an.